open-index/open-wikipedia-markdown huggingface dataset:
Via Baggina

La **via Baggina**   a l'è una strada de Milan, che la conliga el center a Bagg, che fina al 1923 l'è stad un comun deperlù.

Al dì d'incoeu la se ciama *via delle Forze Armate,* foeura che per la prima trata, indova che gh'è el Loeugh Pii Trivolz, che l'è ciamada *via Trivolz*.

## Storia
La strada per Bagg, che la gh'è de un monton de temp, la nasseva de la via Marghera in del borgh de la Madalena, quella che incoeu l'è la piazza de Angeli, e la rivava fina a la citadina: del 1913 ghe meten su i binari del tram e ghe passarà una linia, che la gh'havarà el numer 34, e che la tacarà el quarter con porta Magenta e, pussee inanz, con piazza Cairoeu. Dopo, ghe metarann el numer 18 e la conligarà via Bagarotti con la Cità Studi, l'è poeu limitada a Gambara e infin tolta via del 1979.

Desgià che, anca se in territori milanes, la sed noeuva del Loeugh Pii Trivolz l'hann fada su in su la strada, l'ha ciapad anca lu in tra i sgent el nòm de *Baggina*: quell toch chi, che l'era el principi de la stràda, l'è ciamad incoeu *via Trivolzi*.

Al civegh 175 se troeuven di preje de topicà per regordà la familia Varon, deportada a Auschwitz.

## Percors

Incoeu la strada la nass del rondò de largh Carlo Alberto Dalla Chiesa: la passa el vial Pisa, la toca la scoeula elementar Cabrini e la và inanz al Deposit ATM Bagg, la riva inscì in del territori del vegg comun de Bagg indova che gh'è la Caserma Santa Barbara. la toca la Piazza d'Armi e l'Ospedal Militar de Bagg, oltra a quell che resta de la Cassina Crea, poeu la se incrosa cont i strade che, un zich pussee in bass, deventen via Bisceglie: la riva poeu aproeuv al Parch di Cave, indova che gh'è el compless de la Viridiana, progetad del Luigi Caccia Dominioni e del Vico Magistretti.

Inscì se lassa el territori de Sella Noeuva e se riva in del nucli storegh baggin e la strada la se spartiss, a dàgh origin a via Cividale del Friuli, che la mena al Quarter di Olm e al Quarter Valsesia. Quand che la riva in del coeur de Bagg la toca prima la Gesa Evangelega ADI e poeu la Gesa de Sant Apollinar  e la deventa a sens unegh quand che la se incrosa con via Rismondo, la riva poeu in Piazza Cesare Stovani, e dopo un quaj centiner de meter la finiss: in del darrer numer civegh gh'è el *[[Palazziètt]]* e la mena inanz diretament in su la  Gesa Veggia, con la viabilità che la oblega a tirà inanz in su la via Ceriani e in la piazzeta del Moronasc.

## Straport
El bus pussee importànt de la via a l'è la 67, che la conliga piazzal Baraca a via Scanini: la corr del principi de la via fina a quand la se spartiss con via Rismondo, indova che la va inanz per la part noeuva del quarter. i linie 49, 63 e 78 doperen in part la strada. 

La linia di bus de nocc che sostituissen la metropolitana NM1 la dopera squasi tuta la via per conligà la stazzion de Bisceglie al Quarter di Olm. 

## Riferiment


## Alter proget
Das (Valsolda)

**Das** (*Dasio* in italian) a l'è una frazzion de Valsolda, in provincia de Com: a l'è stada un comun fina al 1928.

## Riferiment
*LombardiaBeniCulturali
Port de Mar

El **Port de Mar** a l'è un sit de Milan in tra el Corvet e 'l confin sud de la cità che, in bas al pian del 1917, el gh'haveva de havégh dent el port de fium che l'havaria sostituid la Darsena cont el canal Milan-Cremona-Pò; desgià che l'havaria tacad Milan al Mar Adriategh grazzia al Pò, l'hann ciamad Port de Mar. Quell canal chi l'è stad mai fad, però.

## Riferiment
* Cenni sull'idrografia dell'area milanese

## Alter proget
Biblioteca capitolar del Dom de Milan

La **Biblioteca capitolar del Dom de Milan**, ciamada anca **Biblioteca del Capitol metropolitan de Milan**, a l'è la biblioteca del capitol del Dom de Milan, la pussee veggia de quelle verte anca incoeu in la capital lombarda.

L'è minga de sconfonder con la Biblioteca de la Fabrega del Dom, sita in del Palazz de l'Orelogg, e che la gh'ha dent ducument e altra roba in su la storia de la Catedral e de la Fabrega del Dom.

## Storia
Tant 'me che per el capitol el se sa poch de la soa storia, oltra al facc che la gh'era 'me catada de test liturgegh sota el vescov Dateo. In di prim agn del Dom l'era tacada a l'entrada principala, a l'è spostada, insema al capitol, in d'un noeuv palazz del 1635.

## Collezzion
La biblioteca la gh'ha dent pussee de 45000 volum stampad, circa 500 manoscrit, 68 incunabol e 878 cinquecentine. Dent gh'è anca di oeuvere del Sant Ambroeus e vari test liturgegh del rit ambrosian, ma se troeuven anca di ducument monastegh de rit patriarchin, se pensa doperad in la diocesi de Com.

Dent gh'è anca l'archivi del Capitol, con dent i ducument de la parochia de Santa Tecla, de la retoria de San Gotard in Cort e de l'Arciconfraternita del Santissim Sacrament.

## Note
M.a.x.museo

El **M.a.x.museo** a l'è un musee civegh de Ciass de grafega contemporanea, design, fotografia e comunicazzion visiva. L'è vert del 2005 e del 2010 l'è 'n istituzzion publega de Ciass.

## Ligam de foeura
*Sit ofizzial
Cà di Camarlengh

La **Cà di Camarlengh** a l'è 'n palazz antigh de Bressa in piazza del Dom, fad su del Quatercent in su 'na costruzzion del XII secol. 'Me el dis el nom, ghe viveva i Camarlengh de la Republega de Venezzia, incoeu l'è doperad 'me cà privada e sit per event.

## Riferiment
*Piazza del Duomo
Piazza del Dom (Berghem)

La **Piazza del Dom** a l'è vuna di piazze de Berghem, in tra i pussee antighe de la cità.

Lilinscì se troeuva el Dom, la Basilega de Santa Maria Magior, el Palazz del Podestà, el Batister de Berghem, el Palazz de la Reson, la Capella Colleon e l'Aula de la Curia del Vescov. In 'sti sit chi gh'è anca trii musee: el Musee del Cinchcent, el Musee e tesor de la Catedral e 'l Musee del Tesor de Santa Maria Magior.

## Bibliografia
* R. Poggiani Keller, Bergamo dalle origini all'altomedioevo, Modena, Panini, 1986.

## Alter proget
Gesa de Sant Ambroeus (Costa Masnaga)

La **Gesa de Sant Ambroeus** a l'è una geseta de Brenn de la Torr, che la dipend de la parochia de l'Assonta. 

## Storia
A l'è una gesa del Quatercent: l'è tirada a man per la prima voeulta del 1428 e del 1566 la visita un delegad del Carlo Borromee e del 1611 da Federigh Borromee, che ne conferma la sussidiarietà rispet a la parochia de Costa Masnaga.

In del secol XVIII l'è slargada e restruturada, e del 1766 l'Isep Pozzbonell el fà fà su 'n restell per l'altar.

A l'è slargada torna, cont el trà sgiò la pupart del vegg edifizzi, a partì del 1922, dopo i visite pastorai del cardinal Ferrari, cont el dervì de una noeuva porta e 'l slargà de la sagrestia. In del sgiugn 1970 a l'è fornid un slargament noeuv, dad del cresser de la popolazzion. Dopo, del 1973, la gesa la sarà mudada ancamò, inscì de adeguàlla ai disposizzion del Concili Vatican II.

## Architetura
Fada su in muradura, dent la gh'ha un tritegh di sant Ambroeus, Gervas e Protas, oeuvera che l'Angelo Trezzini l'ha piturad del 1885.

## Note
La Madalena (Milan)

**La Madalena** a l'era vun di borgh di Corp Sant de Milan, arent a quell de San Peder, che un temp l'era ben pussee important e grand. Incoeu el quarter a l'è ciamad pussee despess *De Angeli*.

## Storia
A l'è stad fondad de quei che eren scapad de l'assedi del Barbarossa a Milan del 1162 insema a vari alter borgh de quella banda lì: a l'era sit indova che la strada per Bagg la passava cont un pont l'Olona. Per la fin de la pesta del 1576-77 el Carlo Borromee l'ha fad tirà su la *colona de la Madalena* indova che la strada per Bagg (*via Trivolz*) la se spartiss de la strada per Vercej e Noara (*via Rubens*).

Con l'industrializazzion de la fin del '800 varie fabreghe, per el fium lì arent, se meten lilinscì: la pussee importanta la sarà la De Angeli-Frua che, sarrada per el 1960, l'è trada sgiò e la lassa un spazzi che, in d'un sit che voramai l'è ben urbanizad, l'è doperad per fà su di cà noeuve. 

Del 1920 l'Olona l'è miss sota terra, e a regordàll l'è mituda una fontana, che al dì d'incoeu la gh'è pu. 

A gh'è fada anca una gallaria comercial, che però la deventarà un sit de malafar e anca al dì d'incoeu l'è sarrada su, e l'è tacada a la fermada del metrò: gh'è anca un parch, fad su in su 'n toch de quell che restava de la fabrega.

## El nom
Incoeu el nom originari a l'è squasi desmentegad, e 'l quarter che l'è vegnud su a l'è ciamad in memoria di do fabreghe, o ben *De Angeli-Frua*, despess scurtad domà in *De Angeli*. A bon cunt, però, el quarter De Angeli-Frua l'è debon domà quell fad su in sul sit de la veggia fabrega, menter el borgh de la Madalena l'era pussee grand, e 'l gh'haveva dent quelle che incoeu inn i zone de la Baggina, de via Marghera e anca di toch de piazza Piemont e via Washington, e 'l rivava fina a la Gesa de Santa Maria di Angel e de San Franzesch in piazza Velasquez.

## Riferiment
Tristan Calch

El **Tristan Calch** (Milan, intorna al 1455 - ...) a l'è stad un storegh lombard de origin comasca, che l'era a Milan del 1350.

Nevod del Bartolamee Calch, prim minister del Lodovigh el Mor, e l'è stad alev del Giorg Merula: inscì el deventa gradid a la Cort sforzesca e l'è fad diretor prima de la Biblioteca vescontee sforzesca e poeu de la Biblioteca ducal de Milan. A l'è considerad vun di cronista pussee important del Renassiment.

## Riferiment
*Treccani
Pennin romagnoeul

El **Pennin romagnoeul** a l'è la trata di Pennin che la va del Pennin lombard a quell omber-marchesan e che la toca la Romagna e San Marin a Nord e a Sud l'Ombria e i Marche. El mont pussee volt a l'è el Mont Falch.

## Riferiment
*Appennino Tosco Romagnolo

## Alter proget
Bernardin Coeuri

El **Bernardin Coeuri** (Milan, 8 de marz 1459 - Milan, 1519) a l'è stad un storegh lombard.

Member de una familia nobil, el pader l'è stad camarer del Felip Maria Vescont e imbassador del Franzesch Sforza, al so batez ghe sarà el Galeazz Maria Sforza, al temp ancora cont, e anca el Gaspar Vimercaa. A l'è regordad per i so test storegh.

## Riferiment
*Treccani

## Alter proget
Gesa de San Materno (Milan)

La **gesa de San Materno** a l'è la gesa parochial de Figin, quarter de Milan, che la gh'è almen de la fin del Triicent 'me capella de la parochia de Trenn. La gesa che la gh'è incoeu però l'è del 1911, fada su dopo che l'edifizzi original l'era stad destrugad in d'un incendi del 1908 in su proget del don Enrico Locatelli, architet e curad de Vergiaa. In tra el 1934 e 'l 1935 un noeuv lavorà architetonegh el mena al redobià la superfiss de la Gesa e al fornì del campanin..

## Architetura
La faciada de la gesa, fornida del 1937 e fada in su proget de l'Enrico Pellegrini, la ciapa la partizzion de dent in trè nav, cont un arch a tut sest che 'l gh'ha dent el portal central, con sora un medalion cont un mosaich del Materno de Milan, oeuvera del Castaman in su dissegn del Luigi Migliavacca: in banda se troeuva do verture che gh'hann dent di statov di sant Peder e Paol. In banda de l'entrada se troeuva alter du portai, anca lor sarrad de arch a tut sest, comunque pussee piscinit de quell cnetral, e con sora du roson in veder de pussee color. Sora de l'architrav central gh'è la scrita *DIVO MATERNO*, con sora un decor indova che la pogia la cros, tegnuda de du angel con la tromba. .

El dent de la gesa l'è a trè nav, e quella central la forniss cont el presbiteri e l'absid: i do nav de banda finissen al transet, indova che se va dent a la sagrestia e ai locai de servizzi, e de la sagrestia se va dent al campanin..

La pitura dent l'è stada fada de l'Arturo Gallid el 1943 e dent se troeuva anca el vegg orghen del setcent salvad de la gesa che l'era brusada..

## Riferiment


## Ligam de foeura
* 
*
Sacher Mont de Arona

El **Sacher Mont de Arona** a l'è dedicad al Carlo Borromee e l'è part di vari Sacher Mont di Prealp lombarde che hann mitud in mostra la religiosità popolar al temp.

Lilinscì se fa el camin del San Carlo e gh'è el Sancarlon e la Gesa de San Carlo.

## Riferiment
*Colosso di San Carlo

## Alter proget
Via Des Sgiornade

La **via Des Sgiornade** a l'è una via de Bressa che la taca insema la Piazza Veggia cont el cors Zanardelli, a tocà anca la piazza de la Vitoria. A l'era ciamada in origin *contrada del Granaroeul*.

## Bibliografia
* Franco Robecchi, Brescia littoria: una citta modello dell'urbanistica fascista, Roccafranca, La compagnia della stampa, 1998, SBN IT\ICCU\MIL\0433109.
Maggiolina

La **Maggiolina** a l'è un quarter de Milan part del Municipi 2: el ciapa el nom de 'na veggia cassina che incoeu la gh'è pu. Un temp el se doperava per parlà de un sit a ovest de via Melchiorre Gioia, incoeu inveci el s'è slargad, a ciapà dent anca el quarter Mirabell e 'l Villagg di Giornalista.

A gh'è la villa Mirabell, la Gesa di Sant Carlo e Vital ai Badesse, la villa Figin, la Gesa de Sant'Angela Merici e varie cà de design a forma de iglô e de fonsg.

## Riferiment
*Milano | Maggiolina – Alla scoperta del quartiere a nord di Porta Nuova: prima parte

## Alter proget
Sodoma e Gomorra

**Sodoma e Gomorra** a inn do cità che in del cunt de la Genesi inn stade destrugade de Yahweh perchè quei che ghe viveven pecaven un frach e eren pien de vizzi. El Signor el voleva mandà sgiò di preje de foeugh, ma l'Abram gh'ha did de fàll no e de sparmì la cità se se trovaven prima cinquanta e poeu des giust, Yahweh donca el manda i sò angel, ma la popolazzion la voeul violentài, donca lor ghe ordena al Lot e a la soa familia de andà via, e 'l Signor el manda sgiò foeugh e solfer per meter fin a 'sti cità piene de pecad.

Inn stade tirade poeu inanz, sia in la Tanakh che in del Noeuv Testament, 'me esempi de vizzi e de castigh per el pecad: desgià che in tra i vari azzion che se faseven a Sodoma gh'era el sess anal, la parolla sodomia l'è deventada un sinomin religios de quella pratega li e, in general, de ogni forma de sessualità retegnuda contra la natura.

Anca el Coran el parla, anca se minga diretament, de la cità de Sodoma, in del cuntà de la vita de Lot.

El se sa minga se Sodoma e Gomorra inn di cità che gh'è stade debon o inn domà mitologeghe: gh'è di archeolegh che pensen de havé trovad di rest che poden representà di cità che gh'hann havud un gran cataclisma del spazzi in di bande de la Giudea.

## Riferiment


## Alter proget
Region eclesiastega de la Lombardia

La **Region eclesiastega de la Lombardia** a l'è vuna di sedes region eclesiastegh, fad su de la Santa Sed e con personalità giuridega. Region pussee granda de la Conferenza di Vescov Italiana, la gh'ha dent la pupart de la Lombardia: la region ministrativa l'è dent, in part, anca ai region eclesiasteghe Piemont, Liguria, Trivenet e Emilia-Romagna.

Dent gh'è domà la provincia eclesiastega de Milan, guidada de l'arcidiocesi de Milan con diocesi sufraganee Berghem, Bressa, Com, Crema, Cremona, Lod, Mantoa, Pavia e Vigevan.

## Ligam de foeura
*BeWeB
Cioster de Sant Ambroeus

I **Cioster de Sant Ambroeus** inn stad dissegnad del Bramant del 1497, quand che l'era sota la protezzion del Lodovigh el Mor, e incoeu inn sed de l'Università Catolega del Sacher Coeur.

## Riferiment
*LombardiaBeniCulturali

## Alter proget
Bressa Antiga

**Bressa Antiga** a l'è un quarter del center de Bressa, dominad del Cidnee e del rial Gàrza. Desgià che gh'è dent gh'è el Dom Vegg, el Dom Noeuv, el monester de Santa Giulia e 'l Castell de Bressa a l'è ciamad antiga.

## Bibliografia
* Lisa Cesco, Diego Serino, 30 anni di partecipazione: l'esperienza delle circoscrizioni a Brescia. Circoscrizione Centro, Brescia, Comune di Brescia, 2010.

## Alter proget
Teater Grand (Bressa)

El **Teater Grand** a l'è el teater pussee grand de Bressa, sit in cors Giuseppe Zanardelli e fad su del XVIII al XIX secol. A l'è ciamad el Grand in onor del Napoleon e l'è stad progetad del Luigi Canonica.

## Ligam de foeura
*Sit ofizzial

## Alter proget
Gesa de San Simplizzianin

La **Gesa de San Simplizzianin** a l'era una gesa de la Contrada de l'Agnell a Milan, ciamada inscì per spartìlla de la ben pussee granda basilega de San Simplizzian.

A l'è stada fada prima del X secol, desgià che l'era tirada a man per el 903, e per el secol XII a l'è dependenta del monester de Santa Radegonda, poeu l'è menada sota al capitol del Dom de Milan e del 1569 l'è tacada a la parochia de San Rafaell del Carlo Borromee. Poch dopo del 1737 l'è trada sgiò.

## Riferiment
*LombardiaBeniCulturali
Cesa dl'Asùnta (Caseli)

La **Cesa dl'Asunta** l'è 'na cesa paròquiala catolica dal Caseli Landi.

## Stòria

A l'è restauràda tante volte, par vìa d'le piene del Po; l'ultima l'è stài tra 'l 2016 e 'l 2019.

## Altre futugrafie


Image: Church of caselle landi 01 interior.jpg|la cesa dènter
Image: Church of caselle landi 03 baptismal font.jpg|El batistèri, apena denter a sinistra
Image: Fresco caselle landi chuch 03 mother cabrini and pope leo XIII.jpg|El fresc d'Arzuffi sü la Cabrini.


## Bibliugrafìa

* Giuseppe Bonfanti, Caselle del Po - Caselle Landi, un paese sul Po, Caselle Landi, Amministrazione comunale di Caselle Landi, 1995.
* Lodi e la sua provincia, in Guide Mangiare Bere Dormire, vol. 1, 2013. URL consultato il 23 giugno 2024.

## Riferiment
*LombardiaBeniCulturali
Lüìs Arzuffi

**Luigi Arzuffi**, (Bèrghem, 2 d'agùst 1931 - Bèrghem 2 d'febràr 1995) l'è stài un pitùr e scultor itagliàn.

## Biugrafìa

Nasüd in del 1931 a Bèrghem; anca sò papà l'era pitùr, e lü l'è 'ndài a l'Academia de Bèrghem a stüdià Art in del 1947.

Dòpu spusàd l'ha mìss sü un stùdi tütt sò e 'lsè dedicàd a la pitùra religùsa. Anca sò fiöl Marcèll el fà el pitùr.; 

## Riferimént


## Ligam de föra

* Luigi Arzuffi indèl BeWeb
Keir Starmer

El **Keir Starmer** (Londra, 2 de setember 1962) a l'è un politegh e avocat britannegh, prim minister del Regn Unid del 5 de luj del 2024.

Leader del Partid Laborista del 2020, sota la soa guida el partid el s'è moderad e l'è stad bon de tornà al governo dopo di elezzion del 2024: l'è andad su despoeu del conservador Rishi Sunak. Prima l'era avocat espert de dirit uman e, del 2008 al 2013, diretor de la publega cusa per l'Inghilterra e 'l Galles: del 2002 l'è Queen's Counsel e del 2017 member del Consili privad del Regn Unid.

## Riferiment
*Parlament britannegh

## Alter proget
Reform UK

**Reform UK**, che fina al 6 de sginer del 2023 el se ciamava *Brexit Party* ("Partid de la Brexit") a l'è un partid politegh britannegh de destra euroscetega, in pè del 2019.

L'ha ciapad la pupart di eletor e di politegh del Partid per l'Independenza del Regn Unid, in tra de lor anca el sò leader Nigel Farage. In di elezzion europee del 2019 l'è prim partid cont el 30,5% di vot e 29 eurodeputad, che se iscriven a nissun grup. In del midem ann, in di elezzion politeghe, el ciapa nissun scagn. In di elezzion del 2024, che veden tornà i laborista al governo, el torna leader el Farage, che 'l volza el sostegn al partid e 'l mena a otegnì quater scagn.

L'ha sostegnud la sortida del Regn Unid de l'Union europea e l'oposizzion ai lockdown per el COVID-19 e incoeu el sostegn el superament del sistema uninominal per passà al proporzional per la Cambra di Comun, el toeu via de la Cambra di Lord, el tajà di tasse, el sbassà de l'imigrazzion, cont una lota a quella illegal, una reforma scolastega a favor de la storia del Paes con la proibizzion de l'inscì ciamada "ideologia transgender" e la vertura ai scoeule privade, proibì la Ultra Low Emission Zone e i quater senza machine, toeu via la tassa per la television e lassà la Cort Europea di Dirit de l'Om e, se minga reformada, l'OMS.

## Ligam de foeura
*Sit ofizzial

## Alter proget
Luis Gonzaga

El **Luis Gonzaga** (Castion, 9 de marz 1568 - Roma, 21 de sgiugn 1591) a l'è stad un religios lombard de la Compagnia de Gesù: fad beat del 1605, el papa Benedet XIII l'ha fad sant del 1726.

Primogenit del Ferrant Gonzaga, l'è nassud in del castell de fameja e l'è batezad in del Dom de Castion. L'è mort in mez de 'n epidemia a Roma: lu, de salut grama, l'era stad metud a jutà quei che staven ben ma el troeuva in strada vun mez mort e 'l mena via in sui spalle in ospedal: un quaj dì inanz el moeur. Per quella reson chi el papa Giovann Paol II l'ha fad protetor di malad de AIDS.

El so corp a l'è mitud sota in la Gesa de Sant Ignazzi de Loyola in Campo Marzio a Roma, foeura che per el crani, che l'è in del santuari de san Luis Gonzaga al sò paes.

## Riferiment
*Treccani

## Alter proget
Agni Parthene

**Agni Parthene** (in gregh *Ἁγνὴ Παρθένε*, che 'l voeul dì "O Vergin pura") a l'è un cant marian scrivud del Netari d'Egina vers la fin del secol XIX e dad foeura in del *Theotokarion* del 1905. In la Gesa ortodossa a l'è considerad 'me un inn para-liturgegh, a l'è donca doperad foeura de la Divina Liturgia o, al massim, a la fin, quand che se ciapa l'antidoron.

A l'è stad mitud in musega in di agn '70 del ieromonegh Grigoeu del Mont Athos che, in visita a Gerusalem, l'ha sentud un cant de Nedal e l'ha vist che ghe stava propi ben coi parolle del Netari: el s'è spantegad a la svelta, in del mond ortodoss e anca foeura, e l'è stad voltad in d'un frach de lengov.

## Riferiment
* L'inno greco a Maria: "Agni Parthene"
Badia de San Peder al Mont

La **Badia de San Peder al Mont** a l'è una veggia badia de Civaa, ai pè del Corniscioeul: incoeu ghe viven pu i religios e l'è spartid in d'una basilega, in d'un oratori dedicad al San Benedet e al monester, che incoeu ghe resta domà di ruvine. In pè del secol XI, a l'è vist 'me vun di pussee important esempi de romanegh lombard.

## Bibliografia
*A. Giussani L'abbazia benedettina di S. Pietro al Monte sopra Civate - Corno 1912

## Alter proget
Lodovigh Antoni Murador

El **Lodovigh Antoni Murador** (Vignoeula, 21 de otover 1672 - Modena, 23 de sginer 1750) a l'è stad un pret, storegh e bibliotecari lombard. Sudit del Ducad de Modena e Resg, a l'è stad l'archivista ofizzial del Rinald d'Est e l'ha studiad i confin storegh del Paes inscì de podé studià di revendicazzion territoriai. L'ha lavorad anca in la Biblioteca Ambrosiana e propi a Milan l'è stad ordenad sacerdot e l'ha tacad a interessàss a la storia antiga.

## Riferiment
*Treccani

## Alter proget
Gesa de Santa Maria Liberadora (Milan)

La **Gesa de Santa Maria Liberadora** a l'è una gesa de Milan, fada su del 1955 al 1958. Sita in tra el Vigentin e 'l Morivion, al temp servida domà de la Gesa de l'Assonta, a l'è vuna di gese fade su dopo la fin de la segonda guerra mondial e l'è stada dedicada a Maria per volé del cardinal Schuster.

## Riferiment
*Santa Maria Liberatrice, a Milano il tempio della pace
Basilega de San Peder in Cel d'Or

La **Basilega de San Peder in Cel d'Or** a l'è una gesa de Pavia, che la gh'ha la dignità de basilega minor, che l'è stada fada su in pien governo lombard del VIII secol sota el Liutprando. Gran esempi de architetura romanega lombarda, l'è vun di grand monument de l'età de Mez de la cità insema a la Basilega de San Michel Magior.

Dent se troeuva l'arca de San Gustin, che la gh'ha dent di reliquie del Gustin de Ipona.

## Riferiment
*LombardiaBeniCulturali

## Alter proget
Paolo Mezzanotte

El **Paolo Mezzanotte** (Milan, 25 de avril 1878 - Inverigh, 9 de otover 1969) a l'è stad un architet, pitor e scultor italian: l'è regordad soratut per el Palazz de la Borsa, che despess l'è ciamad cont el so nom, per la Cà di Fass de Milan e per el Palazz de l'Istitut Marcelline Tomasee, tut a Milan, cità indova che l'ha lavorad pussee.

## Riferiment
*Siusa 

## Alter proget
Castellvegg

El **Castellvegg** (*Castelvecio* in veneto, *Castelvecchio* in italian) a l'è un fort de Verona de l'età de Mez, a l'è el pussee important mester per difender la cità fad su de la signoria scaligera.

El se troeuva arent a l'Ades e 'l so pont a l'è vun de quei che 'l passa el fium. In principi el se ciamava *castell de San Martin a l'Aquer*, ma quand che i Vescont hann fad su el Castell San Peder hann tacad a ciamàll *Vegg*.

A l'è stad tirad in pè vers la fin del 1200, e 'l gh'haveva dent anca el vegg arch di Gavi e ghe passava arent l'Adeset.

Al dì d'incoeu a l'è sede del Musee de Castellvegg, vert del 1924 e spartid in trenta sale.

## Riferiment


## Alter proget
Dom de Verona

El **Dom de Verona**, che l'è dedicad a l'Assonta, a l'è la catedral de la diocesi de Verona e monument nazzional italian.

A l'è part de 'n compless che 'l gh'ha dent anca la gesa de Sant'Elena, el batister de San Giovann in Font, la biblioteca capitolar de Verona e 'l palazz Vescovil.

Gesa cont el foeura in stìl romanegh, el denter baroch e 'l presbiteri renassimental, l'è stada fada su del secol XII in su 'n nucli del secol VIII-IX: l'hann consacrada del 1187. Gh'è anca un campanin, de proget originari del Michele Sanmicheli, che l'è stad no fornid.

A l'è vuna di quater gese storeghe de Verona, insema a la basilega de San Zen, a la basilega de Sant'Anastasia e a la gesa de San Fermo Magior.

## Riferiment


## Ligam de foeura
*Sit ofizzial

## Alter proget
Papa Lissander III

**Papa Lissander III** (incirca 1100/1105 – 30 Agost 1181), nom de batesim **Roland** (in italian: *Rolando*), l'è stait el cap de la Giexa Catolega e el governador del Stat de la Giexa del 7 de Setember 1159 fin a la so mort ind el 1181.

Nassud a Siena, Lissander l'è deventad papa despœ una elezion contestada, ma l'ha dovud passar gran part del so pontificad fœra de Roma intant qe paregg rivai, sostegnuds de l'Imperador del Sacr Roman Imper, el Federic I Barbarossa, i reclamaven el papad. Lissander l'ha refudad l'oferta de l'Imperador bizantin Manuel I Comnen de meter fin a'l Scisma tra Orient e Ocident, l'ha sanzionad i Croxade del Nord, e l'ha tegnud el Terz Concili del Lateran. La citaa de Alessandria ind el Piemont l'è staita ciamada insì in so onor.

## Alter projets
Villa romana de Negrar

La **villa romana de Negrar**, ciamada anca *villa di Mosaich*, a l'è un sit archeologegh de Negrar de Valpolsella cont una villa romana che l'è stada scavada e incoeu se po visitàlla.

## Storia
A l'è stada descoverta per la prima voeulta del 1887 in sul fond Cortellese, in la contrada Villa: a inn trovad trii mosaich che inn vendud al comun de Verona, e l'è poeu mitud a vin.

Del 1922 la Sovrintendenza la taca a scavà e la descovriss una gran sala retangolar, che se pensa che l'era la *pars urbana* de la villa. Comunque, fornid el scav, a l'è quatad 'me prima.

Del 1974 se torna a scavà e se descovriss una sala noeuva, cont un paviment quatad de una decorazzion a mosaich. El lavorà el va inanz fina a l'ann adree, ma se scerniss de tegnì i mosaich sota terra.

Del 2018, grazzia anca al sostegn e a l'interessament de aziende del vin, se torna a fà ricerca, e l'è trovad el sit l'ann adree: se taca a scavà per el 2020, cont el COVID-19 che 'l rallenta i robe, e se finiss per el 2022.

De l'avost 2023 l'è verta al publegh con regolarità.

## Architetura de la villa
La villa la saria del tardo Imperi roman, in tra el terz e 'l quart secol. L'era granda pu o men 3'500 m² e l'era spartida in d'una part indova che se viveva, vuna a l'avert cont un giardin e 'n oltra dedicada ai terme e al netàss. 

## Condizzion e archeologia
I decorazzion de l'architetura inn perdude, istess per squasi tute i piture: resten ben conservad i paviment a mosaich, soratut quei de la gran sala.

In del sit a inn stad trovad anca varie monede, un brazzalet, un anell, una guggia in bronz, un campanell e i pè de una statua.

## Riferiment


## Alter proget
Gesa de San Franzesch (Bressa)

La **Gesa de san Franzesch** a l'è un sit de cult del center de Bressa, in tra cors Palester e la via dedicada a la gesa: a l'è vun di prim esempi, forsi propi el prim, de architetura franzescana in Lombardia.

L'hann fada su a partì del 1254 in su 'n terren che 'l comun gh'haveva donad ai fraa 'me rengrazziament per havé mitud pas in d'una controversia interna: in tra el setcent e 'l votcent a l'è tirada a noeuv del Rodolfo Vantini. Arent a gh'è anca un convent.

Dent se troeuva l'altar de Sant Ironem, el monument funerari del Gaspare Brunelli e la Pala de San Franzesch de Bressa.

## Ligam de foeura
*Sit ofizzial

## Alter proget
Torr del Pegol

La **Torr del Pegol** a l'è la torr del Brovet de piazza del Dom a Bressa. El se sa no quand che l'è che l'hann tirada su, ma ne parlen in di ducument del secol XII, e la borla minga sgiò in del terramot del 1222. Al principi del 1800 a l'è restaverada, cont el toeu via l'orelogg e del campanon, che l'è deslenguad per fà su quater che gh'è anca al dì d'incoeu.

Volta 54 meter, del 2009 l'è verta al publegh.

## Riferiment
*Brescia Tourism
Pont de Castellvegg

El **Pont de Castellvegg** (*ponte Castelvecio* in veneto, *ponte di Castelvecchio* in italian) a l'è un pont de Verona, che 'l traversa l'Ades a partì del Castellvegg.

Fad su in l'età de Mez di de la Scala, l'è stad tirad su in tra el 1354 e 'l 1356: in la segonda guerra mondial i todisch che eren dree a retiràss l'hann fad soltà per ari, insema a tucc i pont de la cità (anca el ben pussee vegg Pont Preja, d'epoca romana), a la fin de la guerra a l'è stad scernid de fà su ancamò i monument che eren stad destrugad, cont el doperà i materiai pussee vesin a quei originari, e del 1951 el torna vert.

## Bibliografia
* Barbara Bogoni, Libero Cecchini. Natura e archeologia al fondamento dell'architettura, Firenze, Alinea, 2009, ISBN 978-88-6055-439-0.

## Alter proget
Porta Cumensis

La **Porta Cumensis**  a l'era vuna di porte romane de Mediolanum, fada su al temp del Giuli Ceser quand che l'è stada fada municipi e trada sgiò in l'assedi de Milan del Barbarossa: in la Volta Età de Mez l'era ciamada anca *porta del [[Cordus]]*, perchè vesina a la cort di Duca lombard.

De la porta la partiva la via Regina, che la conligava la cità a Cremona e Com, e la via Mediolanum-Bellasium, che la rivava a Bellas.

## Riferiment
*MEDIOLANUM - MILANO ( Lombardia )
Gran cioster de San Simplizzian

El **Gran cioster de San Simplizzian** a l'è el storegh cioster de la basilega de San Simplizzian a Milan, che 'l saria stad progetad del Vicenz Seregn, cont anca di lavorà del Righin.

## Bibliografia
* Paolo Mezzanotte, Giacomo Bascapè, Milano nell'arte e nella storia, Milano, Bestetti, 1968, ISBN non esistente.

## Alter proget
Berat

**Berat** a l'è una cità de l'Albania, la novena la pussee granda en Albania. La cità è fondada en 7° Secol a.C. La cità ha 60.031 abitanti (2011). La cità a l'è un sit del patrimòni mundiai de l'UNESCO.

## Alter proget
Alessi (Albania)

**Alessi** (*Lezhë* in albanes) a l'è un comun de la prefetura de Alessio in Albania.

El gh'ha  abitant e una superfiss de  km2.

## Sit ofizzial
*[Lista](https://web.archive.org/web/20090305112539/http://www.ert.gov.al/ert_alb/static_down/Rrethet%20NDC%20gjeografike%20+%20harta%20me%20ngjyra%20(landscape)%20.pdf)
## Alter proget
Vallpolsella

La **Vallpolsella** (*Valpolesèla* in veneto, *Valpolicella* in italian) a l'è una vall che l'è mituda prima di prealp de Verona, cognossuda soratut per la soa atitivà de coltivazzion de la vid e di vin che ne vegnen.

La gh'ha dent i comun de San Pietro in Cariano, Fumane, Sant'Ambrogio di Valpolicella, Marano di Valpolicella, Negrar di Valpolicella, Pescantina e Sant'Anna d'Alfaedo: al temp de la Serenissima l'era dent al vicariad de la Vallpolsella.

Gh'è tant bellee de vedè: gese tant 'me la Piev de San Florian, quella de San March al Pozz, la piev de San Giorg Ingannapoltron, la gesa di Sant Peder e Paol, el santuari de la Madona de La Salette e 'l santuari de Santa Maria de Valverde, gh'è anca ville tant 'me la Villa Pullè, la Villa Quaranta, De Vecchi e la Villa Nichesola-Conforti e sit archeologegh e naturai tant 'me el parch di cascade de la Molina, i cave de Prun, la villa romana de Negrar e 'l tempi de Minerva.

A nivell de straport l'è servida de la ferrovia del Brenner, con la stazzion de Domegliara.

## Ligam de foeura
*Sit ofizzial

## Alter proget
Mure medievai de Milan

I **mure medievai de Milan** a inn stade trade su a Milan dopo che l'assedi de part del Barbarossa e la destruzzion de la cità hann trad sgiò i mure romane e inn stade tolte via intorna al secol XVI, quand che la polver de sbar l'ha fad inscì che servissen pu.

Sgiamò al prim temp de la lota contra el Barbarossa Milan l'haveva provad a tirà su di mura pussee, che lu l'ha poeu destrugad, e i mure noeuve, el faseva notà el Bonvesin de la Riva, eren propi tonde, squasi un serc. I foss intorna a inn stad navigabel

I so porte pussee importante hann dad origin ai sester de Milan: incoeu de 'sti mure resta poch, la porta Noeuva in via Manzon, la porta Cica, di rest de la porta Romana e di mure in via san Damian e la recostruzzion de la posterla de Sant Ambroeus.

## Bibliografia
*Vecchia Milano, Libreria Meravigli Editrice, Milano, 2003

## Alter proget
Gesa de San Fermo Magior

La **Gesa de San Fermo Magior** a l'è una gesa de Verona, vuna di quater gese pussee importante de la cità insema al Dom, a la basilega de San Zen e a quella de sant'Anastasia. L'è anca sed de parochia de la diocesi de Verona, in del so vicariad de Verona Center.

## Storia
La saria nassuda 'me gesa paleocristiana del secol V, dedicada ai martir Fermo e Rustegh, e intorna al secol XI i benedetin la restruturen, e tegnen una gesa sota cont i reliquie di sant e ne fann vuna pussee granda sora: del secol XIII i francescan, ch'eren ben pussee a Verona, otegnen la gesa e 'l so convent, e la restruturen a dàgh un stil pussee gotegh. Cont el temp la deventarà vuna di gese favoride di sciori de Verona per meter sota i so mort. 

Del 1757 a l'è dannegiada de 'n esondazzion de l'Ades e se scerniss de menà i reliquie di sant in l'altar magior, inscì che fussen al segur de l'aqua. Cont el rivà del Napoleon i francescan inn casciad via del convent e se retiren in Santa Maria de la Scala: san Fermo la deventa demanial e, dada al cler secolar, parochia e i despoliazzion napoleoneghe colpissen anca lee. 

In tra la fin del secol XIX e 'l principi del secol XX a l'è dannegiada de vari event e donca dal 1905 al 1909 a l'è restaverada: in la segonda guerra mondial l'è colpida de una bomba, che la pizza un incendi che 'l toca no el sora in legn.

## Architetura

### Foeura
La gesa l'è mituda vers ocident e l'è a forma de gabanna: in del defoeu se ved la diferenza di materiai in tra la costruzzion veggia, d'epoca romanega, e quella pussee noeuva. Gh'è un campanin, scominciad di benedetin e fornid di benedetin del secol XIV.

### Gesa de Sora
In la gesa de sora gh'è una navada unega, cont un'aula a forma de retangol: el presbiteri l'è volzad con trii basei, de l'altra banda a gh'è un absid. El tecc l'è fad de sedes cavriade de legn, foeura che per el presbiteri, che 'l gh'ha una volta a crosera cont i quater Evangelista.

Gh'è varie capelle e altar in di bande, dò inn magior e gh'hann una soa autonomia strutural.

### Gesa de Sota
La gesa de sota la se troeuva de bass e la gh'hà trè nav con di pilaster, che se alternen in tra quadrad e a forma de cros. La nav al center l'è partida a mità de pilaster picinin.

El presbiteri l'è in alt anca lu, volzad de trii basei, e 'l gh'ha trii absid a forma de mez-sercc, cont una Cros de legn del secol XVI.

In di bracc del pseudo-transet gh'è do capelle. L'è tuta quatada de volte in crosera in muradura. In su pared e pilaster gh'è di fresch fad in tra el secol XI e XVI.

## Bibliografia
* Gian Paolo Marchini, San Fermo Maggiore, Verona, Banca Popolare di Verona, 1981, SBN IT\ICCU\LO1\0456352.

## Alter proget

## Vos corelade
*Gesa di Filipin (Verona)
*Gesa de San Fermo Minor
Fradei ambrosian

I **fradei ambrosian** (ciamad ofizzialment *Ordo Fratrum Sancti Ambrosii ad Nemus*) a inn stad un orden religios fad su del secol XIV e desligad del 1643.

Nassuda per volontà de nobel e sciori milanes che, tant 'me el Sant Ambroeus, s'eren retirad in del bosch (*ad nemus*), del 1375 el papa Grigoeu XI i ha aprovad e gh'ha dad l'orden de stàgh adree a la regola de san Gustin e de doperà el rit ambrosian. Fad su in principi 'me convent autonom, del 1441 el papa Eugeni IV i fà 'me orden mendicant, guidad de 'n retor votad de 'n capitol, che 'l se trava a man ogni trii agn, e confermad de l'arcivescov de Milan. Del 1589 inn tacad insema ai fraa de San Barnabà e del 1643 el papa Urban VIII i scassa via, roba poeu confermada du agn adree de l'Innocenzi X. Al scassament resisten i orden feminin, che deventen i romite ambrosiane de l'orden de Sant Ambroeus ad Nemus.

La soa sed principal a l'era a San Prim, indova che incoeu gh'è el Palazz del Senad, e la segonda pussee importanta a l'era la Gesa de Sant Ambroeus de la Vitoria a Parabiaa: foeura de l'arcidiocesi de Milan gh'haveven sed domà a Roma, in la basilega de San Pancrazzi e in quella de San Clement.

## Riferiment
*Enciclopedia Catolega
Basilega de Sant'Anastasia

La **Basilega de Sant'Anastasia**, dedicada ofizzialment al San Peder, a l'è una gesa de Verona, che l'è indova che al temp di Roman gh'era el decuman massin de la cità. A l'è la pussee granda de la cità scaligera, fada su a partì de XIII secol, e mai fornida, grazzia al sostegn economegh e material di domenegan, de la signoria e di Castelbarch.

La gh'haveva arent anca un convent: quand che del 1807 el Napoleon el toeu via l'orden domenegan la gesa l'è dada al cler secolar, menter el convent a l'è dedicad al noeuv Licee ginnasi statal Scipione Maffei.

In stil gotegh, dent se troeuva oeuvere de maester, verones e non, compagn del Franzesch Moron, del Pisanell, de l'Aldigher, del Liberal de Verona, del Danese Cattaneo, del Steven de Verona, del Nicola Giolfin, del Giovann Franzesch Carot, del Michel de Verona, del Lorenz Venezzian e del Felis Brusasorzi.

A l'è vuna di quater gese storeghe de Verona, insema a la basilega de San Zen, al dom de Verona e a la gesa de San Fermo Magior.

## Riferiment
*BeWeB

## Alter proget

## Vos corelade
*Capella Pellegrini (Sant'Anastasia)
Massimilian Sforza

El **Massimilian Sforza** (Milan, 25 de sginer 1493 - Paris, 4 de sgiugn 1530) a l'è stad el Duca de Milan del 1512 al 1515, in tra i ocupazzion frances del Luis XII e del Franzesch I.

Fioeul del Lodovigh el Moro e de la Beatriz d'Est, el nass in del castell che incoeu l'è el sforzesch: quand che 'l pader el perd el trono l'è lassad in la cort imperial de Innsbruck, cont i Asborgh che ciapen i ben milanes e in cambi ghe paghen un salari. Quand che i Confederad ciapen el Ducad de Milan el meten su, ma quand che perden la bataja de Marignan ghe dà, in cambi de la libertà 'me privad citadin in Franza, i dirit in sul trono ai frances.

Ultim duca nativ de Milan, a l'è de tancc retegnud minga bon e che 'l pensava domà ai piasè de la vita: de lu l'Ironem Moron, sò imbassador, el diseva che l'era propi diferent del pader, degenerad e minga atent al patrimoni de familia. Ma gh'era anca quei che pensaven che, per l'età che 'l gh'haveva quand che 'l s'era trovad in mez a 'sti situazzion chi, el se fuss comportad bastanza ben.

Per la storia, ghe piaseva minga studià - a l'arcivescov de Milan che gh'haveva domandad cossa 'l voleva fà de grand gh'haveva did "andà no a scoeula" - e l'era magher, minga trop volt, cont i oeugg scur e 'l nas un poo aquilin, cont i cavej che, per eredità estensa, eren vers el biond. Tant 'me i fredei el gh'haveva una tendenza a la pecondria e a la depression, e 'l se dessedava tardi e 'l faseva squasi nagot tut el dì.

## Riferiment
*Treccani

## Alter proget
Gesa di Sant Peder e Paol (Marano di Valpolicella)

La **Gesa di Sant Peder e Paol** a l'è la parochial de Marano di Valpolicella, in provincia e diocesi de Verona, che la met dent al vicariad de la Vallpolsella.

Lilinscì una capella la gh'era almen del secol XV e la dependeva de la piev de San Florian, e l'è sostituida dopo del 1773, quand che ghe dann el permess a la comunità local de tirà su una gesa noeuva. Quella gesa chi l'è trada sgiò per el 1921, vist che l'era runenta, e la gesa noeuva, che l'ha guarnad un toch de quella antiga, l'è stada tirada su in tra el 1924 e 'l 1937. Del 2004 a gh'è mitud un noeuv impiant de inluminazzion e del 2008 l'è mituda a norma di disposizzion del Concili Vatican II.

## Riferiment
*Chiese Italiane

## Alter proget
Diocesi de Verona

La **diocesi de Verona** a l'è una diocesi de la Gesa catolega in Italia sufraganea del patriarcad de Venezzia e part de la region eclesiastega Trivenet. L'è guidada del Domenico Pompili.

La quata la pupart de la provincia de Verona, un tochell de la zona gardesana de la provincia de Bressa e la parochia de Villa d'Ades, in provincia de Rovigh.

La gesa mader a l'è el Dom de Verona: i sò patron inn i sant Peder e Zen de Verona e i sant Ferm e Rustegh.

## Ligam de foeura
*Sit ofizzial

## Alter proget
Cros de Ceravall

La **Cros de Ceravall** a l'è una cros de arsgent del secol XIII di oreves lombard, che fina al 1797 l'è stada dent a la badia de Ceravall e incoeu l'è dent al Gran Musee del Dom de Milan. 

L'è fada de lamine de arsgent, in part quatade d'or, con su anca preje dure e geme: denanz al center gh'è el Gesù in cros e, de banda, la Maria e 'l Giovann a mità che luccen, in alt gh'è di angel, in bass el Batista e di figure con corona, dedree gh'è el Pantocrator, alter angel, sant, evangelista e donador.

## Riferiment


## Alter proget
Arrigo Minerbi

L**'Arrigo Minerbi** (Ferrara, 10 de fevrer 1881 - Padoa, 9 de masg 1960) a l'è stad un scultor italian.

De origin ebraica, l'è stad alev del Luigi Legnani, l'ha lavorad anca al Dom de Milan in su comission del cardinal Schuster. Per via del so gran lavorà in di gese e di pression de la mier, che l'era propi catolega, el se farà batezà in la Gesa de San Lissander in Zebedia a Milan.

## Riferiment
*Treccani

## Alter proget
Cupid

Ind la mitologia classega, el **Cupid** (latin: Cupīdō, che el vœul dì “desideri passional”) l’è el dia del desideri, amor erotegh, atrazzion e afetivitaa. L’è despess figurad coma el fiœul de la deja de l’amor Vener e del dia de la guerra Mart. L’è ancasì cognossud coma **Amor** (latin: **, “amor”). El sò equivalent gregh a l’è l’Eros. Ancaben che el vegna depensgiud coma un sgiovinot magrolin coi ale ind l’art classega, adree al period ellenistegh, el ven semper pussee representad coma un bagaj paciarot. In quell temp chì, la sò iconografia l’ha ciapad denter l’imasgen de l’arch e i sflizze che representen la font del sò podé: una persona, o anca pœu una deitaa, che la ven colpida de la sflizza del Cupid la se impieniss de un desideri incontrollabel. Ind i mit, el Cupid l’era un personasg segondari che el gh’haveva la fonzion de dà l’inviada a la trama. L’è un personasg prenzipal nomà ind el cunt de Cupid e Psiche, quand che lu el ven colpid di sò arme e donca el taca a vesser tormentad de l’amor lu medem.

El Cupid l’è indait inanz a vesser una figura popolara ind l’Etaa de Mez, quand sota l’influenza cristiana el representava la natura dobia de amor del cel e de la terra. Ind el Renassiment, gh’è stait un renovad interess per la sò figura che el l’ha guarnid de di segnifegad allegoregh compless. Ind la coltura popolara del dì de incœu, el Cupid l’è de solit adree a tirà i sò sflizze per fà namorà i persone, e l’è despess vuna dei icone del dì de San Valentin. I podé del Cupid inn compagn, siben minga istess istess, a quii del Kamadeva, dia hindó de l’amor uman. 

## Referenze

## Ligam de denter
* Religion romana

## Ligam de fœura
Torr del Mangan

**Torr del Mangan** a l'è una frazzion de La Certosa in provincia de Pavia: a bon cunt a l'è stad el so center storegh fina al 1929, quand che al comun l'è stad tacad Torrian e Borgarell, che poeu el tornarà comun deperlu, e 'l ciaparà el nom noeuv.

## Riferiment
*LombardiaBeniCulturali

## Alter proget
Parch Segantini

El **parch Segantini** a l'è un parch publegh de Milan de  m², sit in del Municipi 6, in tra via Segantini, Piazza Belfanti, viale Liguria, via dei Crollalanza e via Argelati. A nord e ovest el so confin a l'è el Sasser, ronsgia part del sistema di Navili de Milan.

## Storia
El parch el se troeuva in del spazzi ocupad de l'Istitut seroterapegh milanes, serrad su del 1993. Dopo un gran lavorà de reconversion, a l'è vert al publegh el 7 de sgiugn 2015.

Per adess el parch a l'è minga fornid, ghe calen di aree fitness e di parchet per i fiolit cont i sgioeugh: el comun de Milan l'ha passad el proget esecutiv del 2023.

## Ort e foresta di bambô
In del parch gh'è di ort cooperativ che inn gestid de la sociazzion Parch Segantin e gh'è anca una foresta de bambô, che l'è propi picinina*.*

## Riferiment


## Alter proget

## Ligam de foeura
* Sito ufficiale
Pont Preja

El **Pont Preja** (*ponte Piéra* in veneto, *ponte Pietra* in italian) a l'è un pont roman de Verona che 'l passa in su l'Ades.

A l'è el pont pussee vegg de la cità: 'me tucc, a l'è stad fad soltà per ari di todisch che se retiraven in la segonda guerra mondial e l'è stad fad su ancamò cont i preje trovade in fond al fium, per tornà vert del 1959.

Longh 92,80 meter e largh 7,20 meter, i preje doperade rivaven de la Vallpolsella.

## Bibliografia
* Barbara Bogoni, Libero Cecchini. Natura e archeologia al fondamento dell'architettura, Firenze, Alinea, 2009, ISBN 978-88-6055-439-0.

## Alter proget
Pont de la Vitoria (Verona)

El **pont de la Vitoria** (*ponte de la Vitoria* in veneto, *ponte della Vittoria* in italian) a l'è un pont de Verona in su l'Ades, fad su dopo de la prima guerra mondial per celebrà la vitoria de la bataja de Vittorio Veneto e inaugurad del 1929 e conligà la Cità Antiga cont el Borgh Trent che l'era dree a nasser al temp, inscì de slongà el cors Cavour.

Fad soltà per ari, 'me tucc i pont verones, di todisch che se retiraven del 1945, gh'era restada in pè un'arcada, che i Liad doperarann per meter su un pont provisori de ferr in d'un dì. Del 1953 a l'è vert el pont, recostruid, ma gh'era stad un pien perchè el sindegh Giovanni Uberti el voleva minga meter su i vegge statue di cavai che gh'era al principi perchè gh'haveven i cojon in vista, e pensava che havarien dad scandol, e infin el cambia ideja quand che di student menen in municipi un asen cont i mudande.

## Bibliografia
* Camilla Bertoni (a cura di), Eroi e antieroi. La scultura a Verona nell'epoca della Grande Guerra, Verona, Biblioteca Civica di Verona, 2017, ISBN 978-88-96-34219-0.

## Alter proget
Piev de San Giorg Ingannapoltron

La **Piev de San Giorg Ingannapoltron** a l'è 'na gesa antiga de San Giorg de Vallpolsella, frazzion de Sant Ambroeus: tacada a lee gh'è un cioster antigh e anca un musee archeologegh progetad del Libero Cecchini.

La gesa la gh'ha havud una prima fas lombarda antiga, del secol VIII, e poch dopo la deventa piev: in tra el secol IX e 'l secol XIII l'è slargada e fada in stil romanegh: de gran importanza architetonega a l'è el cibori, che 'l ha incis sora el nom del Re Liutprando.

## Galleria di foto

File:Pieve di San Giorgio di Valpolicella - Altare e Ciborio.jpg|Altar e cibori
File:San Giorgio di Valpolicella, chiesa di San Giorgio - Affresco Ultima Cena.jpg|Afresch de l'Ultima Cena
File:San Giorgio di Valpolicella, chiesa di San Giorgio - Affreschi controfacciata 03.jpg|Afresch de la contra-faciada
File:San Giorgio di Valpolicella, chiesa di San Giorgio - Ciborio 03.jpg|El cibori
File:Pieve di San Giorgio di Valpolicella - Chiostro e pozzo.jpg|El cios cont el pozz
File:Torre campanaria - San Giorgio Valpolicella revAB.jpg|El campanin
File:Pieve di San Giorgio di Valpolicella - Madonna.jpg|Fresch de la Madona
File:San Giorgio di Valpolicella, chiesa di San Giorgio - Fonte battesimale 01.jpg|El batisteri

## Bibliografia
* Margherita Bolla, La chiesa di San Giorgio di Valpolicella, Verona, Pro loco San Giorgio di Valpolicella, 1999, SBN TO00987988.

## Alter proget
Romanz romantegh

El **romanz romantegh**, o **romanz rœusa**, l’è un sgender de la narrativa romanzesca che l’è impientad soratut in su la relazzion romantega intra dò persone. I scriccior che hann contrebuid al desvilup de quell sgender chì inn autor compagn del Samuel Richardson, Jane Austen e Charlotte Brontë. El romanz romantegh el tœu denter devers sota-sgender, compagn del romantasy, el gotegh, el romanz storegh, paranormal e fantazienza. Tradizzionalment, i fomen inn i leccior prenzipai de quii romanz chì, ancaben che a parariss che anca el 16% dei homen je lensgia.

I romanz romantegh venden ben e i representen un bell toch del mercad global del liver. El sgender l’è propri s’ciopad ind i agn 1980, e s’è vedud el nassiment de dei oltre categorie e sota-categorie de romanz romantegh, indova i autor hann scomenzad a slargà fœura i confin del sgender e de la trama e a fà su di personasg pussee contemporani.

## Referenze

## Ligam de denter
* Fantasy
* Fantazienza

## Ligam de fœura